钦定古今图书集成/明伦汇编/官常典/第592卷 > 张槚
## 钦定古今图书集成/明伦汇编/官常典/第592卷 > 张槚

按《明外史》本传：“槚字叔养，江西新城人。嘉靖三十八
年进士。除婺源知县，以才敏闻。岁凶，赈恤有方。时土
寇窃发，而婺源无城，槚悉召诸木商激以义，旬日而
栅成。寇见有备，惊去。居三年，征授御史，巡视西城。京
师诸亡命多与锦衣校卒比，假诇事陷人，槚禽治其
首恶，辇下肃然。四十四年，巡盐河东，疏言：‘严嵩父子
黩货乱政。陛下已用邹应龙言，寘之于法，且显擢应
龙以旌其直。而曩时，王宗沐、赵锦辈皆首发大奸，未
蒙召用，是曲突者不被赏也’。”疏入，帝大怒，逮至阙下，
杖之六十，斥为民。时世蕃虽已戮死，帝终念嵩，不欲
终暴其恶，故槚得罪益甚。穆宗立，召复官。先是，司礼中官黄锦当荫锦衣指挥。锦从子故都督浦以事黜，
锦辞新命，乞还浦职。事未决而锦死遂寝。已而其党
滕祥复为浦请，且乞官其族六人为锦衣，授厮养三
十人为勇士。帝皆许之。槚言：“锦衣职要重，所以张国
威，寄刑柄。非有先世勋庸及著劳伐者，不足以居之。
锦不过黄门承役之劳，弟侄并袭金紫，荣已过矣。浦
乃先帝所废斥，奈何复之？且一朝而滥恩至三十六
人，尤祖宗朝所未有也。”会给事中严用和、管大勋、御
史陈联芳亦以为言。乃寝前命。亡何，巡按畿辅，奏言：
“大名、真定二府，既亩出粮饷马，又征马地馀银。由正
德时贼乱行，此权制，非经赋也。宜除罢。”乃命所司核
馀地有无以闻。御史为群奄所殴，奄党坐戍，而御史
复外迁。槚言朝廷法度未可为平。帝谓事已前决，不
纳。先是，有诏罢朝觐道里费。槚言官俸薄，不足具资
斧，恐至厉民。于是道远者给费有差，著为例。初，御史
齐康劾徐阶，槚遂劾康，并及高拱。拱嗛之。后，拱复入
考察，言官坐槚不谨落职，屏居者久之。万历十二年，
用右副都御史丘橓、给事中周世选等荐，起南京大
理丞，三迁应天府尹。岁大旱，槚遣吏四出，设粥𫗦饥
民。又奏给来岁军饷之半，糓价顿平。就进大理卿，迁
工部右侍郎，督修南京河渠。槚周行相视，语诸郎曰：
“河故经官市，而兹土商贾奔辏。利在辟地而益市。市
益则廛日多，地辟则河日隘，下流所以渐淤也。”遂度
河故道广狭之形，凿而拓“之，使复其旧，而置数堰备
蓄泄。”不数月功成，加俸一级。二十年，朝贺至京，陈时
政十馀事。明年，以考察拾遗致仕，赠南京工部尚书。